इंसानी ज़िन्दगी में कौओं के महत्त्व को हमारे पुरखों ने बहुत पहले ही समझ लिया था। यही वजह थी कि आम आदमी की ज़िन्दगी में तमाम किस्से कौओं से जोडक़र देखे जाते रहे। लेकिन अब इनकी कम होती संख्या चिंता का सबब बन रही है। जानकार कहते हैं कि इसके ज़िम्मेदार कोई और नहीं बल्कि हम खुद ही हैं जो पर्यावरण को प्रदूषित करके कौओं को नुकसान पहुँचा रहे हैं। कौए द्वारा मनुष्य के सिर पर चोंच मारना किसी इंसान के लिए अपशकुन होता है या नहीं, यह तो नहीं पता, लेकिन आज जाने-अनजाने मशीनीकरण के इस युग में हम जिस तरह प्रकृति से छेड़छाड़ कर रहे हैं, वह इन कौओं के लिए अपशकुन ज़रूर साबित होने जा रहा है। अगर इस पर शीघ्र ध्यान नहीं दिया गया और यही हालत रही तो वह दिन दूर नहीं जब कौए भी गिद्धों की तरह कहीं नज़र न आएँगे। (स्रोत फीचर्स)